خان محمد گردیزی

آپ کا نام نامی اسم گرامی خان محمد ہے اور آپ خان محمد گردیزی کے نام سے معروف ہیں۔ آپ خواجہ خواجگان  نور محمد  تیراہی کے دادا ہیں، جو افغانستان کے شہر گردیز سے ڈھوڈاشریف نزد کوہاٹ تشریف لائے۔

ولادت 
آپ کی ولادت کی  تاریخ تو معلوم نہیں ہو سکی لیکن اندازہ ہے کہ آپ کی ولادت گیارھویں صدی کی ابتداء میں ہوئی۔

شجرہ نسب 
آپ کا شجرۂ نسب 33 واسطوں سے خلیفہ دوم امیر المؤمنین سیّدنا عمر فاروق اعظم سے ملتا ہے۔
خان محمد بن علی محمد بن شیخ سلیمان بن سلطان شیخ الاسلام بن عبدالرسول بن عبدالحئی بن شیخ محمد بن شیخ حبیب اللہ بن شیخ امام رفیع الدین بن شیخ نصیر الدین بن شیخ سلیمان بن شیخ یوسف بن شیخ اسحاق بن شیخ عبداللہ بن شیخ شعیب بن شیخ احمد بن شیخ یوسف بن شیخ شہاب الدین علی الملقب بہ فرخ شاہ کابلی بن شیخ نصیر الدین بن شیخ محمود بن شیخ سلیمان بن شیخ مسعود بن شیخ عبداللہ (الواعظ الاصغر) بن شیخ عبداللہ (الواعظ الاکبر) بن شیخ ابوالفتح بن شیخ اسحاق بن شیخ ابراہیم بن شیخ ناصر بن شیخ عبداللہ بن عمر بن حفص بن عاصم بن عبداللہ بن سیّدنا عمر فاروق اعظم

علمی خدمات 
آپ عظیم مفتی تھے اور علومِ ظاہری و باطنی میں کمال رکھتے تھے۔ آپ نے کوہاٹ کے نزدیک تحصیل الاچی کے موضع شادی خیل میں ایک مدرسہ قائم کیا تھا، جس میں آپ بذاتِ خود درس و تدریس کے فرائض سر انجام دیتے رہے۔ کوہاٹ کے علاقہ میں آپ کا فتویٰ معتبر مانا جاتاتھا۔مفتی قاضی عبدالحمید آپ کے شاگردوں میں سے ہیں۔ بعض باوثوق روایات کے مطابق آپ نے یہ مدرسہ ڈھوڈا شریف نزد کوہاٹ میں قائم کیا تھا، جو موضع شادی خیل سے تقریباً 8کلومیٹر کے فاصلے پر ہے ۔

قبر انور

آپ کی قبرِ انور بھی ڈھوڈا شریف میں ہے، جو قرائن سے بھی درست معلوم ہوتی ہے اور بعض صاحبانِ کشف نے اس کی تصدیق بھی کی ہے۔اس کی تصدیق اِس بات سے بھی ہوتی ہے کہ آپ کے فرزند حضرت سید فیض اللہ گیلانی تیراہی علیہ الرحمہ جب اپنے مرشد حضرت سید جمال اللہ رام پوری علیہ الرحمہ سے طریقہ میں خلافت سے مشرف ہونے کے بعد اپنے گھر واپس آئے تو کچھ عرصہ ڈھوڈا شریف میں ہی قیام فرمایا۔

وفات 
آپ کی وفات کی تاریخ بھی معلوم نہیں ہو سکی لیکن اندازہ ہے کہ آپ کی وفات گیارھویں صدی کے آخر میں ہوئی۔

حوالہ جات